[pic] | ЕВРОПЕЙСКА КОМИСИЯ |

Брюксел, 17.12.2010

COM(2010) 751 окончателен

Предложение за

РЕГЛАМЕНТ НА СЪВЕТА

за отмяна на Регламент (ЕИО) № 3448/80 относно прилагането на член 43 от Акта за присъединяване от 1979 година по отношение на търговския режим, прилаган за стоките, обхванати от регламенти (ЕИО) № 3033/80 и (ЕИО) № 3035/80

ОБЯСНИТЕЛЕН МЕМОРАНДУМ

Редица актове, приети през последните десетилетия, изчерпаха своето действие, но формално все още са в сила. Те станаха неактуални поради своя временен характер или защото тяхното съдържание беше включено в последващи актове. Известен брой мерки, свързани с присъединяването на нови държави-членки, станаха неактуални след тяхното присъединяване. Европейският парламент, Съветът и Комисията постигнаха съгласие в своето междуинституционално споразумение за по-добро законотворчество, че законодателството на Съюза следва да бъде актуализирано и че броят на законодателните актове следва да бъде намален чрез отмяна на актовете, които вече не се прилагат[1]. Актовете, които повече не са от значение, следва да бъдат премахнати от корпуса на достиженията на правото на Съюза с цел да се увеличат прозрачността и правната сигурност на неговото законодателство.

На няколко пъти Комисията пристъпи към премахване на неактуалните законодателни актове от корпуса на достиженията на правото, най-вече чрез обявяване на съответните актове на Комисията за неактуални. Последно Комисията обяви около 250 акта в областта на селскостопанската политика за неактуални, като в скоро време някои други актове от същата сфера и около 60 акта, касаещи търговията с преработени селскостопански продукти, ще бъдат обявени за неактуални[2].

Комисията установи, че един акт на Съвета в областта на търговията с получени от преработката на селскостопански продукти стоки, който се основава на член 43 от Акта за присъединяване от 1979 година, е изчерпал своето практическо действие, но формално все още е в сила. Обявяването на приети от Съвета актове за неактуални не е в правомощията на Комисията. За целите на правната сигурност Комисията предлага посоченият в настоящото предложение акт да бъде отменен от Съвета.

Настоящото предложение касае отмяната на Регламент (ЕИО) № 3448/1980 на Съвета, с който се прилага член 43 от Акта за присъединяване от 1979 година (присъединяването на Гърция към ЕО) по отношение на търговския режим, прилаган към преработените селскостопански продукти извън приложение І към Договора. С посочения регламент бяха предвидени преходни мерки за търговията с такива стоки извън приложение І между деветте държави-членки на ЕО към онзи момент и Гърция. Тъй като понастоящем Гърция е пълноправен член, посоченият регламент вече не е актуален и следва да бъде отменен.

Настоящото предложение е сходно с това, което е предвидено за неактуалните актове в областта на селскостопанската политика съгласно Постоянната програма за опростяване, приета в рамките на прилагането на Стратегията на Комисията за опростяване на регулаторната среда, както беше изменена неотдавна — Документ COM (2008) 712, приложение 2 към законодателната и работна програма на Комисията за 2009 г.

Предложение за

РЕГЛАМЕНТ НА СЪВЕТА

за отмяна на Регламент (ЕИО) № 3448/80 относно прилагането на член 43 от Акта за присъединяване от 1979 година по отношение на търговския режим, прилаган за стоките, обхванати от Регламенти (ЕИО) № 3033/80 и (ЕИО) № 3035/80

СЪВЕТЪТ НА ЕВРОПЕЙСКИЯ СЪЮЗ,

като взе предвид Акта за присъединяване от 1979 г., и по-специално член 43 от него,

като взе предвид предложението на Европейската комисия,

като има предвид, че:

1. По-голямата прозрачност на правото на Съюза е основен елемент на стратегията за по-добро законотворчество, която се прилага от институциите на Съюза. В тази връзка е целесъобразно да се отменят действащите законодателни актове, които повече нямат реално действие.

2. В Регламент (ЕИО) № 3448/80 на Съвета от 22 декември 1980 г. относно прилагането на член 43 от Акта за присъединяване от 1979 година по отношение на търговския режим, прилаган за стоките, обхванати от Регламенти (ЕИО) № 3033/80 и (ЕИО) № 3035/80[3], са предвидени преходни мерки за търговията със стоки извън приложение І между ЕО и Гърция за периода между 1 ноември 1981 г. и 31 юли 1982 г. Тъй като понастоящем Гърция е пълноправен член, предметът на посочения регламент не е повече актуален и поради това и целият регламент, откъдето произтича, че той следва да бъде премахнат от корпуса на действащите достижения на правото на Съюза.

3. Поради съображения за правна сигурност и с оглед на яснотата Регламент (ЕИО) № 3448/80 следва да бъде отменен,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕИО) № 3448/1980 се отменя.

Член 2

Настоящият регламент влиза в сила на третия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

[1] ОВ С 321, 31.12.2003 г., стр. 1.

[2] ОВ С 30, 6.2.2009 г., стр. 18.

[3] OВ L 359, 31.12.1980 г., стр. 18.